กลต.เพิ่มกติกาคุมบลจ. กองอสังหาฯ-โฆษณา
ก.ล.ต.ยกมาตรฐานธุรกิจกองทุน สั่งทำดิวดิลิเจนต์ผู้รับประกันรายได้กองทุนอสังหาริมทรัพย์ เน้นโฆษณาข้อมูลมีประโยชน์ อย่ามัวทำงานเอาใจธนาคารแม่
30 ม.ค. 2554

ก.ล.ต.ยกมาตรฐานธุรกิจกองทุน สั่งทำดิวดิลิเจนต์ผู้รับประกันรายได้กองทุนอสังหาริมทรัพย์ เน้นโฆษณาข้อมูลมีประโยชน์ อย่ามัวทำงานเอาใจธนาคารแม่
นายธีระชัย ภูวนาถนรานุบาล เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยภายหลังการประชุมร่วมกับสมาคมบริษัทจัดการลงทุน (บลจ.) ประจำไตรมาสแรกของปี 2554 ว่า ก.ล.ต. ขอความร่วมมือให้ บลจ. แสดงบทบาทของตัวเองมากขึ้นในการช่วยดูแลและคุ้มครองผู้ลงทุน 



ธีระชัย
ทั้งนี้ ในการเสนอขายกองทุนรวมอสังหาริมทรัพย์ ก.ล.ต.และสมาคมเห็นควรให้ บลจ. ให้ความสำคัญกับการวิเคราะห์และการประเมินความสามารถ (ดิวดิลิเจนต์) ของผู้รับประกันรายได้เพื่อประเมินความสามารถในการปฏิบัติตามสัญญาของกองทุน และเปิดเผยข้อมูลให้ชัดเจนเกี่ยวกับความเสี่ยงที่ผู้รับประกันปฏิบัติไม่ได้ตามสัญญารับประกัน 
สำหรับในระยะต่อไป ก.ล.ต.จะกำหนดให้ผู้รับประกันรายได้ต้องได้รับการจัดอันดับความน่าเชื่อถือและเปิดเผยผลการจัดอันดับดังกล่าว เพื่อเป็นข้อมูลประกอบการตัดสินใจลงทุน ส่วนกรณีที่ผู้รับประกันรายได้เป็นกลุ่มบุคคลเดียวกันกับผู้เช่าทรัพย์สิน ก็จะเปิดเผยคำเตือนเพิ่มเติมในลักษณะที่ว่า การรับประกันตามโครงสร้างนี้อาจไม่ได้ลดความเสี่ยงของกองทุนในกรณีที่ผู้เช่าไม่สามารถปฏิบัติตามสัญญาเช่าที่มีต่อกองทุน
นายธีระชัย กล่าวว่า ในการโฆษณากองทุนรวม บลจ. ควรให้ข้อมูลเกี่ยวกับลักษณะกองทุนรวม ความเสี่ยง และผลการดำเนินงานที่ผ่านมา ไม่ควรให้ข้อมูลแต่เฉพาะของแถมหรือสิทธิประโยชน์ทางภาษีเพียงอย่างเดียว เพื่อให้ผู้ลงทุนมีข้อมูลที่สำคัญอย่างเพียงพอก่อนที่จะตัดสินใจลงทุน ทั้งนี้ ก.ล.ต.จะปรับปรุงเกณฑ์เกี่ยวกับการโฆษณาต่อไป
นอกจากนี้ สมาคมควรจะประสานงานกับบริษัทจัดอันดับผลการดำเนินงานของกองทุน เช่น Lipper หรือ Morningstar หรืออาจจัดให้มีองค์กรกลางเพื่อเผยแพร่ข้อมูลเปรียบเทียบผลการดำเนินงานระหว่างกองทุนให้บ่อยและแพร่หลายมากขึ้น ทำให้สามารถเข้าถึงผู้ลงทุนเป็นวงกว้างอย่างสม่ำเสมอ
อย่างไรก็ตาม ก.ล.ต.ได้ย้ำให้ บลจ.มีความระมัดระวังการใช้บริการกับผู้ถือหุ้นและเครือข่าย เช่น ธนาคารพาณิชย์ โดยไม่ให้ขาดความเป็นอิสระในการตัดสินใจทางธุรกิจ การจัดการลงทุน และจริยธรรมในการขายหน่วยลงทุน โดยคำนึงถึงประโยชน์ของลูกค้าเป็นสำคัญ มิใช่เพื่อประโยชน์ของบริษัทในกลุ่ม